ธปท.เข้มสั่งแจงหนี้นาโนฯ
ธปท.เข้ม ออกประกาศให้ธนาคารและนันแบงก์แจงยิบ ข้อมูลสินเชื่อนาโนไฟแนนซ์ทุกเดือน
21 เม.ย. 2558

ธปท.เข้ม ออกประกาศให้ธนาคารและนันแบงก์แจงยิบ ข้อมูลสินเชื่อนาโนไฟแนนซ์ทุกเดือน
นายสมบูรณ์ จิตเป็นธม ผู้อำนวยการอาวุโส ฝ่ายนโยบายการกำกับสถาบันการเงิน ธนาคารแห่งประเทศไทย (ธปท.) ออกหนังสือเวียนแจ้งถึงธนาคารพาณิชย์ บริษัทเงินทุน (บง.) และบริษัทผู้ประกอบธุรกิจสินเชื่อรายย่อยเพื่อการประกอบอาชีพ ภายใต้กำกับที่มิใช่สถาบันการเงินทุกแห่ง (นันแบงก์) ทุกแห่ง ที่ทำธุรกิจปล่อยสินเชื่อรายย่อยเพื่อการประกอบอาชีพ หรือนาโนไฟแนนซ์ ตามโครงการของรัฐบาล ให้จัดส่งข้อมูลโดยละเอียดให้ ธปท.ตั้งแต่เดือนแรกที่เริ่มดำเนินการ 
ทั้งนี้ ผู้ประกอบธุรกิจนาโนไฟแนนซ์จะต้องจัดส่งข้อมูลการให้บริการสินเชื่อนาโนไฟแนนซ์ทางอินเทอร์เน็ต ในรูปเอ็กเซลตามแบบฟอร์มที่ ธปท.กำหนดให้กับ ธปท.และกระทรวงการคลัง ผ่านทางสำนักงานเศรษฐกิจการคลัง (สศค.) ในทุกๆ เดือน และตั้งแต่เดือนแรกที่เริ่มดำเนินกิจการ
สำหรับข้อมูลสินเชื่อนาโนไฟแนนซ์ที่ต้องส่งตามแบบฟอร์มประกอบด้วย การแยกลูกค้าตามวงเงินตั้งแต่ 5,000-1 แสนบาท แยกเป็น 9 กลุ่มตามขนาดวงเงิน พร้อมแจ้งจำนวนบัญชีที่ลูกค้ากู้ พร้อมยอดสินเชื่อคงค้าง ข้อมูลสินเชื่อที่ปล่อยใหม่ทั้งจำนวนบัญชีและยอดสินเชื่อ ยอดการผิดนัดชำระหนี้เกิน 1 เดือนแต่ไม่ถึง 3 เดือน การค้างหนี้เกิน 3 เดือนหรือเอ็นพีแอล การค้างหนี้ 3-6 เดือน การค้างหนี้เกิน 6 เดือนถึง 1 ปี และการค้างหนี้เกิน 1 ปี รวมทั้งยอดการตัดหนี้สูญ
ขณะที่การส่งข้อมูลในแต่ละเดือนที่ดำเนินการไปแล้ว จะต้องส่งภายใน 21 วันนับจากสิ้นเดือน หรือไม่เกิน 21 วันของเดือนถัดไป
ในเบื้องต้นกระทรวงการคลังได้เปิดเผยรายชื่อบริษัทที่ผ่านคุณสมบัติเป็นไปตามหลักเกณฑ์การประกอบธุรกิจนาโนไฟแนนซ์ 3 ราย ประกอบด้วย บริษัท เงินสดทันใจ บริษัท ไทยเอซ แคปปิตอล และบริษัท แมคคาเลกรุ๊พ และ ธปท.ยังส่งรายชื่อเพิ่มเติมอีก 1 บริษัท โดยกระทรวงการคลังจะเปิดเผยเรื่องนี้ระหว่างการแถลงนโยบายรอบ 6 เดือน ในวันที่ 22 เม.ย.
ทั้งนี้ ศูนย์วิจัยเศรษฐกิจและธุรกิจธนาคารไทยพาณิชย์ (อีไอซี) ได้ประเมินไว้ว่า ภายใน 2-3 ปีแรก ยอดสินเชื่อนาโนไฟแนนซ์น่าจะอยู่ที่ประมาณ 3.5-6 หมื่นล้านบาท จากกลุ่มผู้ใช้บริการ 2 กลุ่มหลักๆ คือ ลูกหนี้นอกระบบ และลูกหนี้ในระบบปกติ แต่ไม่สามารถชำระหนี้ได้ ขณะที่คาดว่ายอดหนี้นอกระบบในปัจจุบันของไทย มีปริมาณกว่า 5 ล้านล้านบาท